
E L Ő T E R J E S Z T É S

Sülysáp Város Önkormányzata Képviselő-testületének
2014. december 18-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2014. (XII. 18.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2014. december 10.


Horinka László s.k.


polgármester
Láttam!

Sülysáp, 2014. december 10.
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2014. november 27-ei ülése óta nincs olyan képviselő-testületi döntés, amelynek lejárt a végrehajtási határideje.
II. Tájékoztató az előző ülés óta történt fontosabb eseményekről
Az előző ülés óta a mai napig mindössze két hét telt el ezért beszámolóm nem lesz túl hosszú.
· November 28-án a Steel Profession Kft. ügyvezetőjével, Oláh Dániellel megtekintettük a kialakításra alatt álló gazdasági területünket, ahol nem kizárt, hogy a cég mintegy 1 ha területet kíván vásárolni.

· November 29-én tartotta a Tápiómenti Kisbárka Egyesület a szokásos év végi rendezvényét, amelyen az egyesület által támogatott és gondozott fiatalok is felléptek és sok egyéb színes program várta az érdeklődőket. Ezen rendezvényen hagyomány, hogy a házigazda polgármestert kéri fel az egyesület a rendezvényen megjelentek köszöntésére és a rendezvény megnyitására, ez az idén is így történt.

· December 1-én a Tápiómenti Területfejlesztési Társulás ülésén vettem részt. Az ülésen, tekintettel a több helyen megtörtént polgármesterváltásra, a projektről egy részletes és alapos tájékoztatást kaptak a megjelentek, valamint elfogadta a társulás a 2014. évi háromnegyedéves költségvetési beszámolókat is. Itt jegyzem meg, hogy a társulásnál gondoltak az újonnan pozícióba került képviselőkre is ezért egy közel 30 oldalas összefoglaló készült a csatornázási beruházás előzményeiről és megvalósulásáról, amit korábban e-mailen is megküldtem a tisztelt képviselők részére.

· December 2-án az időjárási körülmények miatt kialakult veszélyhelyzet kezelése volt az elsődleges feladat, amelyet jómagam távolról telefonon illetve alpolgármester úr helyben, személyesen igyekeztünk kezelni. Nagy nehézséget okozott, hogy a kimaradó elektromos szolgáltatás miatt sokáig nem volt sem vezetékes sem mobil telefonos elérhetőség. December 2-án késő délutánra normalizálódott a helyzet, amikor az elektromos szolgáltatónak a teljes belterületi részen sikerült visszakapcsolni a szolgáltatást, ekkor még egyes külterületi részeken, (Sándorszállás, Jakabszállás) még továbbra sem volt biztosított az áramellátás, mivel Sándorszálláson a 20 kV-os hálózat beton tartóoszlopa kettétört, amit csak a későbbiekben tudtak kicserélni. December 3-án délre a teljes külterület is ellátottá vált, így már csak közvilágítási problémája maradt településünknek, a Gárdonyi és a Wörösmarty utcán, amely a mai napig fennáll többszöri bejelentésünk ellenére.

· December 3-án sor került a szennyvíztisztító előre tervezett szakmai vezetéssel történő bejárására. A bejáráson a szomszédos települések polgármesterei mellett több képviselő is jelent volt. Úgy gondolom, hogy hasznos és szükséges volt ez a szakmai tájékoztató.
· December 7-én idén is megrendezte a Tápiómenti Tömegsport Alapítvány, valamint Pálinkásné Petik Éva a már-már hagyománnyá vált „mikulás futás és túra” címet viselő rendezvényt. Az esemény helyszíne ezúttal is a Hevessy-park, Kapás József Helytörténet Gyűjtemény és a Szent István Általános Iskola, valamint a sápi településrész volt. Ezen a rendezvényen sajnos nem tudtam részt venni.

· December 8-án a Polgármesteri Hivatalban polgári védelmi felkészítésre került sor, polgári védelmi szervezetünk infokommunikációs egysége számára. A felkészítésen szinte hiánytalanul vettek részt az egység tagjai. A felkészítést Torba Csaba tü. alezredes tartott, aki a nagykátai hivatásos tűzoltóság parancsnoka is egyben.

· December 9-én a 2014. évi önkormányzati választást követő első társulási tanács ülését tartotta a sülysápi gesztorsággal működő Sülysáp Környéki Szociális Társulás. Az ülésen az előterjesztett javaslatok mindegyikét elfogadta a társulási tanács. A társulási megállapodásban a társulási tanács által jóváhagyott módosításokat minden képviselő-testületnek így a sülysápi képviselő-testületnek is jóvá kell hagynia.

· Szintét december 9-én történt meg a mezőgazdasági termelést végző gazdákkal az az előre tervezett megbeszélés, amelynek fő témája a mezőőrség szükségessége. A megbeszélésen a gazdák többsége úgy nyilatkozott, hogy a mezőőrséget hasznosnak tartják, ugyanakkor hiányolják a mezőőrökkel való személye kontaktust. Abban állapodtunk meg, hogy a mezőőrök haladéktalanul felveszik minden gazdálkodóval a személyes kapcsolatot és Kocsis Tamás vállalta, hogy minden érinttet vállalkozót meg fog kérdezni, hogy az illető szükségesnek látja-e a mezőőrséget vagy nem. Ezen „felmérés” adatairól a képviselő testületi ülés hetében fog engem tájékoztatni.

· December 9-én a helyi autóbusz közlekedést végző cég vezetőjével Győri Antallal megbeszélést folytattam annak érdekében, hogy a különböző hozzám beérkezett lakossági autóbusz közlekedés érintő igényeket és lehetőséget ütköztessük és megállapodjunk a január 1-től életbelépő menetrend részleteiben valamint az új évben esedékes viteldíjak esetleges változtatásában. Abban állapodtunk meg, mind a viteldíjak, mind az önkormányzati támogatás változatlanul hagyása mellet január 1-től 3 hónapos kísérleti jellegű bővített menetrendet állítunk össze, és a három hónap alatt folyamatos forgalomszámlálás zajlik majd annak érdekében, hogy március végén tisztán lássuk, mely járatokra van szükség és melyek azok, amelyek kihasználatlanok. Az új menetrendben hétköznapokon két járat bővítés szerepel, az egyik 16:30-kor, a másik 23:40-kor indul, és a sápi településrészt érinti. Hétvégén pedig 3 plusz járat kerül beiktatásra 15:50, 17:50 és 19:50-es indulási időpontokkal, szintén a sápi részen.
· December 10-én Kruppa Józsefné és társai elleni büntető ügyben tanukénti meghallgatásomra került sor a Budapest Környéki Törvényszéken, ahol Benkó Istvánt, településünk előző polgármesterét is tanúként hallgatták meg. 

Sülysáp, 2014. december 10.


Horinka László s.k.

polgármester

